  Анжелика Тихонова корреспондент «Шудон коркаын» удмурт пиналъёсын Выль ар пумиталозы 22-тӥ толсуре Кузебай Герд нимо гимназилэн нылпи садаз (Петров нимо урам). Ужрад быдэсак удмурт кылын ортчоз. Со сярысь иворъёсъя «Удмуртия» агентстволэн корреспондентэзлы вераз «Удмурт нылкышно кенеш» огазеяськонлэн кивалтӥсез Надежда Степанова. «Вань ужрадмы ортчоз удмурт кылын. Ӧнерчиос юрттэмъя, кызэз чеберъяны удмурт шӧмо шудонъёс, Лымы ныл но Тол Бабай лэсьтом, Выль ар выжыкыл пуктом, кыз котырын удмурт сямен шудом, Тол Бабаез пумиталом. Дасялэ Тол Бабайлы вераны удмурт кылбур!», — вераз «Удмурт нылкышно кенеш» огазеяськонлэн кивалтӥсез. Со дыре ик анай-атайёсын кенешозы, малы пиналъёслы Тол Бабайлы оскыны кулэ, малы солы гожтэтэз удмурт кылын гожтоно. Ужрад ортчоз 22-тӥ толсуре 18 часын. Отчы Ижкарысь удмурт кылын вераськись 1 аресысен 7 аресозь вань пиналъёсты но анай-атайёссэс ӧтё. Лыктыны мылкыддэс шараямды луэ 63-10-77, 8-904-318-11-69 телефон номеръёсъя жингыртыса. Вераны кулэ, «Удмурт нылкышно кенешлэн» «Шудон коркаяз» пумиськонъёс али котькуд толэзь радъясько. «Шудон коркамы» ортче милям кемалась ини, али толэзьлы одӥг пол люкаськиськом. Татын Выль арез пумиталом. Удмурт кылын Выль арез пумитан - пичи пиналъёслы, мон малпасько, Ижкарын одӥг сыӵе ужрад», — пусйиз Надежда Степанова. «Шудон коркаын»  Выль арез тазьы пумитаны нырысьсэ валля арын люкаськылӥзы. Тегъёс: Лулчеберет Ижкар Удмуртия пиналъёс удмуртъёс Выльар  